આ નાળાની અંદર અને બહાર મોટા ગાબડાં પડી ગયા છે. આ ગાબડાઓનાં કારણે બાઇકચાલકો ઘણીવાર પડી જાય છે ત્યારે ચોમાસામાં તો અહીં શું થશે તેની ચિંતા પણ અહીંથી પસાર થતાં હજારો વાહન ચાલકોને સતાવી રહી છે. છેલ્લા ઘણા સમયથી લક્ષ્મીનગરના નાળામાં પાથરવામાં આવેલા પેવિંગ બ્લોક ઉખડી ગયા છે અને આ અંગે અનેક વખત રજૂઆતો પણ કરવામાં આવી છે પરંતુ મનપા તંત્રના બહેરા કાને આ રજૂઆત પહોંચતી નથી. લક્ષ્મીનગરના નાળામાં વાહનચાલકની કમરના મણકા ખસી જાય તે રીતે પેવિંગ બ્લોક ઉખડી ગયા છે અને દરરોજ અનેક વાહનચાલકોને આ ઉખડેલા પેવિંગ બ્લોક ધ્યાનમાં ન આવતાં તેમાં અથડાય છે અને અનેક વખત તો અકસ્માત પણ થતાં રહે છે. આટલું ઓછું હોય તેમ નાલાની બહાર નીકળતાની સાથે મોદી સ્કૂલ તરફ જતાં રસ્તા પર ભ્રષ્ટાચારના ખાડા પડ્યા હોય તેવી રીતે રસ્તા પર મસમોટા ગાબડાં પડી જવા પામ્યા છે. કોર્પોરેશન દ્વારા રસ્તો બનાવવાના બદલે જ્યાં ગાબડાં પડ્યા છે ત્યાં મોરમ પાથરી કામ રોળવવામાં આવી રહ્યું છે.